《白牛岩》
明代·林仕猷

幽怀旷冲赏，陟彼东山巅。山人邀我饮，满座皆英贤。

披云望海邀，拂石听流泉。昔贤有遗迹，遐哉弗可攀。

矫首见白云，悠悠在青天。

作者简介：林仕猷，字叔文。揭阳人。洪武初举儒士，任本县教谕，升本府教授。学问该博，尤善吟咏，名动京师，学士宋濂甚推重之。年六十六卒于官。明嘉靖《潮州府志》卷七有传。